
Általános iskola kombinatorikatanítás Magyarországon a komplex tanítási kísérlettől napjainkig

Dolgozatomban arra keresem a választ, hogy a kombinatorika tanításának hangsúlya milyen irányban változott ennek a témakörnek a matematikatanításba való bekerülése, vagyis a komplex matematikatanítási kísérlet óta.
A kérdésnek azon oldalai, melyeket ebben a dolgozatban vizsgáltam, az 1-6. osztályos tankönyvekben és feladatgyűjteményekben lévő kombinatorikai feladatok arányának változása, valamint a tantervi szabályozás változása, különbségei. A vizsgálatom kiterjedt olyan kombinatorikai problémákra is, melyek önmagukban, és olyanokra is, melyek más témakörrel összekapcsolva jelennek meg a tankönyvekben.
Emellett elemeztem a hat- és nyolcosztályos középiskolai felvételi feladatsorokban található feladatokat a bennük található kombinatorikus tartalom szempontjából.
Két fontos következtetést vontam le az adatok összegzése alapján. Az első, hogy - az általam vizsgált könyvek alapján - napjainkban kevesebb a kombinatorikai feladatok aránya a tankönyvekben és feladatgyűjteményekben, mint a komplex matematikatanítási kísérlet idején.
A másik meglepő összefüggés, amit találtam, hogy a felvételi feladatsorokban számottevően nagyobb a kombinatorikai feladatok aránya, mint a vizsgált tankönyvekben.



